ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....นายเซเว่น
qq...ทีมงาน กรณ์ จาติกวณิช รมว.คลัง กำลังปวดหัวกับการเดินหน้าโครงการประชาวิวัฒน์ ที่มีหลายหน่วยงานเกี่ยวข้อง ทำให้ขับเคลื่อนไปได้ไม่เร็วไม่แรงอย่างที่คิด แถมข่าวและเสียงวิจารณ์ออกมาก็ติดลบมากกว่ารับคำชม
qq...ในส่วนของประชาวิวัฒน์ ที่กำหนดให้แบงก์รัฐปล่อยกู้แท็กซี่ มอเตอร์ไซค์ หาบเร่ แผงลอย วงเงิน 5,000 ล้านบาท ก็ยังติดปัญหา เพราะ กทม. ยังสรุปตัวเลขและกำหนดพื้นที่สำหรับวินมอเตอร์ไซค์ และจุดขายหาบเร่ แผงลอยยังไม่ลงตัว ทำให้การปูพรมสินเชื่อทำท่าจะไม่ได้ดั่งใจที่ตั้งไว้ 
qq...แม้ว่ากรมสอบสวนคดีพิเศษ หรือดีเอสไอ จะยืนยันว่าคดีหวยออนไลน์ไม่มีการฮั้วประมูล แต่ เสี่ยอ๊อด ประดิษฐ์ ภัทรประสิทธิ์ รมช.คลัง ที่กำกับดูแลเรื่องนี้ก็ยังไม่กล้าขยับเดินหน้า จนกว่าจะได้หนังสือยืนยันเป็นทางการจากดีเอสไอ ทำให้การเดินหน้าขายหวยออนไลน์ยังคงต้องรอแล้วรออีกกันต่อไป
qq...หลังจากที่ รังสรรค์ ศรีวรศาสตร์ อธิบดีกรมบัญชีกลาง ออกมาปล่อยข่าวว่า ได้สั่งคุมเข้มการเบิกจ่ายค่ารักษาพยาบาลของข้าราชการที่บานเบอะจนทะลุปีละ 6.87 หมื่นล้านบาท ด้วยการห้ามเบิกจ่ายยานอกใน 9 โรค ปรากฏว่า มีเสียงร้องเรียนมาทุกสารทิศ ขนาดว่าข้าราชการบางคนทนไม่ไหวร้องเรียนผ่านอีเมลส่วนตัวของนายอภิสิทธิ์ เวชชาชีวะ นายกรัฐมนตรี ทำให้อธิบดีรังสรรค์งานเข้าต้องระดมทีมงานมาชี้แจงข้อมูลเป็นการใหญ่ 
qq...ผู้เสียภาษี บุคคลธรรมดาต่างหายใจไม่ทั่วท้อง เมื่อเห็น สาธิต รังคสิริ อธิบดีกรมสรรพากร ออกมาเปิดเผยว่า ในอีก 5 ปี จะต้องเก็บภาษีให้ได้ 2.4 ล้านล้านบาท หรือเพิ่มขึ้นกว่า 100% เห็นท่างานนี้ บรรดาผู้เสียภาษีทั้งหลายจะต้องเจอะเจอทั้งไม้นวม ไม้แข็งกันจนตัวน่วมแน่ๆ
qq...สำนักงานเศรษฐกิจการคลัง ประเมินว่าการท่องเที่ยวของไทยปีนี้จะทำได้ดีกว่าที่การท่องเที่ยวแห่งประเทศไทย (ททท.) ได้ตั้งเป้านักท่องเที่ยวต่างชาติไว้ 16.4 ล้านคน เพิ่มขึ้น 3.8% มีรายได้ 6.20 แสนล้านบาท แน่นอน โดยประเมินว่า หากไม่เกิดเหตุการณ์ที่รุนแรง นักท่องเที่ยวต่างชาติจะขยายตัวได้ถึง 6.3% ร่วม 16.8 ล้านคน สร้างรายได้ร่วม 6.55 แสนล้านบาท
ลำพังปี 2553 มีนักท่องเที่ยวต่างชาติมาเที่ยวไทย 15.8 ล้านคน มีรายได้ถึง 6.27 แสนล้านบาท ทั้งๆ ที่มีการชุมนุมเรียกร้องทางการเมืองอย่างหนักหน่วง ก่อให้เกิดการจ้างงานของภาคโรงแรมและภัตตาคารถึง 2.6 ล้านคน ภาคท่องเที่ยวจึงเป็นแหล่งรองรับการว่างงานนอกฤดูเก็บเกี่ยวของภาคเกษตร